
Зыгъэсэныгъэр яухащ, адэкIэ зэпеуэ нэхъыщхьэр къапоплъэ
Урысей Федерацэм футболымкIэ и япэ дивизионым 2012 — 2013 гъэхэм щекIуэкI зэхьэзэхуэм и кIэух Iыхьэм «Спартак-Налшыкым» и футболистхэм зыхуэгъэхьэзырын яухащ. Тыркум къикIыжын и пэкIэ абыхэм зэныбжьэгъугъэ зэIущIэ Данием и «Вест Исланд» командэм драгъэкIуэкIащ.
«Спартак-Налшыкым» и тренерхэм мы зэIущIэм къыщапщытэжын хуейт мазитIкIэ зырызагъэхьэзырам кърикIуахэр, япэ дивизионым щекIуэкIыну зэпеуэм тегъэщIапIэ щащIынухэм я щытыкIэр, ахэр джэгупIэ губгъуэм зэрыщызэгурыIуэр. Данием и футболистхэм яIэр апхуэдэ дыдэ къалэнт.
ЗэIущIэр удэзыхьэх хъуащ. Абы и япэ Iыхьэм командэхэр топ зырызкIэ зэхъуэжащ. Налшыкдэсхэм къахэжаныкIар Колумбием щыщ гъуащхьэхъумэныкъуэ щIалэщIэ Рау Карлосщ. Метр пщыкIузым и деж щыту абы топыр дигъэкIащ.
Загъэпсэхуу къихьэжа и ужькIэ «Вест Истланд»-м тепщэныгъэр иубыдащ. Абы кърикIуащ текIуэныгъэр къахуэзыхьа топыр «Спартак-Налшыкым» и гъуэм дагъэкIынри.
1:2-уэ къыхагъэщIауэ ди щIалэхэм зыгъэсэныгъэхэр яухащ. Абы, дауи, гукъыдэжыр къиIэтакъым, ауэ зыщыгъэгъупщэн хуейкъым зэIущIэ нэхъыщхьэхэр дяпэкIэ къазэрыпэщылъыр.
Нобэ «Спартак-Налшыкыр» Тыркум икIынурэ Новосибирск кIуэнущ. Урысей Федерацэм футболымкIэ и япэ дивизионым щекIуэкI зэхьэзэхуэм ипкъ иткIэ, ди щIалэхэр «Металлург-Кузбасс»-м а къалэм гъатхэпэм и 11-м щыдэджэгунущ, Новокузнецк и стадионыр зэкIэ зэпеуэм зэрыхуэмыхьэзырым къыхэкIыу.
Жыласэ Заурбэч.
Къумыкъум и гъэсэнхэм Суперкубокыр къахь
Иужьрей илъэситIым Къэзахъстаным футболымкIэ и чемпион хъуа адыгэ щIалэ Къумыкъу Виктор зи тренер нэхъыщхьэ Караганда и «Шахтёр»-м къэралым и Суперкубокыр къихьащ.
Гъатхэпэм и 3-м Къэзахъстаным и къалащхьэм щызэIущIат къэралым и чемпион Караганда и «Шахтёр»-мрэ кубокыр къэзыхьа «Астана»-мрэ. Къумыкъум и гъэсэнхэр 2:0-у япэ зэрищам игъэбэлэрыгъащ икIи топитI къыдрагъэгъэкIыжри, джэгум хухаха зэманыр зэрытемыгъакIуэу иухащ. АрщхьэкIэ мы зэIущIэм текIуар Iэмал имыIэу щызэхэкIыпхъэти, аргуэру сыхьэт ныкъуэ къыщIагъуащ. Ар иухыным дакъикъищ фIэкIа имыIэжу «Шахтёр»-м текIуэныгъэр къыхуэзыхьа топыр карагандадэсхэм дагъэкIыну яхузэфIэкIащ. Арати, Къумыкъу Виктор и гъэсэнхэм Суперкубокыр къахьащ.
ЗэIущIэм кърихьэлIащ икIи тыгъэ нэхъыщхьэр текIуахэм яритыжащ Къэзахъстаным и президент Назарбаев НурсулътIан. ХьэщIэу ирагъэблэгъахэм яхэтащ «Спартак-Налшыкым» и тренер нэхъыщхьэу щыта Красножан Юрэ.
